Sendhang Senjaya

**Sendhang Senjaya** inggih menika salah satunggaling papan pariwisata ingkang mapan wonten ing Margi Senjaya IV, Bata, Tegalwaton, Kecamatan Tengaran, Kabupatèn Semarang, Jawa Tengah. Kanggé panindakanipun, Sendhang Senjaya dipuntindakaken déning Pamaréntah Dhusun. Sendhang Senjaya dados salah satunggaling sumber toya langkung ageng ingkang sampun dipun-ginakaken kangge papan pasiraman saha sumber toya utama wonten ing Kutha Salatiga. 

Sendhang Senjaya kaapit déning ngrompyohing uwit sepuh ingkang ageng. Wonten patilasan ingkang asring karawuhan tiyang kathah nalika kala-kala dinten wonten ing tengahing sendhang menika. Swasana alam saged karasuk nalika miyarsa swantening garèng-pung saking rompyohing wit-witan menika. Boten namung umbul ingkang jernih saha asrep, wonten ing Sendhang Senjaya ugi wonten blumbang ingkang kawrat atusan ulam manéka warni. Ulam menika dipunjarag déning panindaking papan pariwisata kanggé mewahi *daya tarik* wisatawan. 

*Topografi* dhaérah lèrèng Redi Merbabu, Telamaya, Gajah Mungkur, saha gegumukan ingkang museri sendhang tansah paring toya wonten ing sendhang menika kanthi *alami*. *Aréal* Sendhang Senjaya awiyar 2.335 héktar, wiyar 30 mèter, inggil 2,5 mèter, *dèbit* irigasi *maksimal* gunggungipun 3,28 m³/sekon, *minimal* gunggungipun 0,875 m³/sekon (*Balé PSDA Jateng*) dipundadosaken kaliyan tiyang tani kanggé kapreluan irigasi wonten ing wilayah Kabupatèn Semarang, Kutha Salatiga saha sakubengipun. 

*Dèbit* toya ingkang kajlèntrèhaken wonten ing inggil sampun kaandhap samenika. Kairing kaliyan *démografi* ingkang inggil saha kawewahan kabetahaning toya ingkang boten namung kanggé unjukan ananging ugi dipunbetahaken kanggé kabetahan *non-pangan*. Sendhang Senjaya dipun-ginakaken kangge sumber toya warga ingkang katindakaken déning PDAM Kutha Salatiga saha PDAM Kabupatèn Semarang, ugi dipun-ginakaken kaliyan sawatawis *perusahaan* kanggé kapreluan *industri*. 

Wonten kapitayan saking masarakat Kejawen menawi Sendhang Senjaya menika anggadhahi kasiyat *mistis*. Kapitayan menika dipunwiwiti nalika wonten pinten-pinten tiyang ingkang laku tapa wonten ing sendhang menika. Miturut pangaturaning para warga, laku tapa menika kalampahan sedalu natas kanthi sedya ingkang dipun-gadhahi piyambak-piyambak. Limrahipun tetiyang menika ngalap berkah saking pangreksaning pasiraman menika.

Kajawi dipun-ginakaken laku tapa kanggé ngalap berkah, Sendhang Senjaya ugi dipundadosaken minangka papan padusan nalika mlebet dhateng Sasi Pasa (*bulan Ramadan*). Papan menika kapilih dados papan padusan amargi toyanipun ingkang jernih saha seger. Miturut *informasi* saking kuncèning sendhang, amargi gadhah swasana ingkang sakral andadosaken sinten kémawon ingkang nglampahaken *ritual* padusan sadèrèngipun Sasi Pasa badhe kasucèkaken jiwa saha raganipun, ugi saged kadadosaken panulak bala. Kajawi tradhisi padusan, Umbul Senjaya ugi asring dipun-ginakaken kanggé nglampahaken upacara Mapag Tanggal saben dalu setunggal Sura. 

## Sujarah 
Wewatoning nama Senjaya menika saking tembung “Sanjaya”. Sanjaya inggih menika namaning ratu Keprabon Medang/Mataram Lami ingkang kalajengaken dados Keprabon Kalingga. Sanjaya andum kuwasanipun kaliyan kulawarganipun ingkang wonten ing Pasisir Utara Jawa, saking Pekalongan ngantos Jepara, ugi saking kidulipun Kedu-Prambanan, ingkang pusering kutha wonten ing Mataram. Sanjaya kaliyan Dinasti Syailéndra sami mangun Jawa wonten ing babagan politik ingkang pedhot-sambet. Fasilitas ingkang sampun cumawis wonten ing Sendhang Senjaya inggih menika:

* Papan parkir
* Pakiwan
* Blumbang pasiraman
* Toya ingkang jernih
* Papan kanggé lèyèhan
* Papan ameng-amengan 
* Baita wisata
* Wandé wisata
* Papan kanggé foto

## Jujugan 
Sendhang Senjaya mapan wonten ing sisih lor Kutha Salatiga, ingkang langkung terang para wisatawan saged pados papanipun wonten ing *aplikasi* kados *Google Maps*. Jujugan dhateng Umbul Senjaya saking Ungaran Semarang langkung Bergas, Kecamatan Tuntang saha JLS Salatiga. Menawi wisatawan badhé nitih titian umum kados bis, mangka saged nitih bis *jurusan* Semarang-Solo utawi Yogya-Semarang. Lajeng saged mandhap wonten Terminal Bis Tingkir Salatiga. Sasampunipun dugi wonten terminal, wisatawan saged pados ojèk ingkang saged ngateraken dhateng Sendhang Senjaya. Kadosipun béaya ojèk saged mawa antara 20.000 rupiyah ngantos 40.000 rupiyah miturut sarujukipun. 

## Rujukan